พันธบัตรเกาหลีกลับมาฮิต
ไทยพาณิชย์&#8217;ออก 1 ปีจ่าย4%ธนชาตคุ้มครองเงินต้น3เดือน
23 ก.ย. 2554

ไทยพาณิชย์’ออก 1 ปีจ่าย4%ธนชาตคุ้มครองเงินต้น3เดือน
บลจ.ไทยพาณิชย์ เผยกองพันธบัตรเกาหลีใต้กลับมาฮอต เตรียมออกกองทุนอายุ 1 ปี ชูผลตอบแทน 4%
นางโชติกา สวนานนท์ กรรมการ ผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยถึงนโยบายการลงทุนในตราสารหนี้ต่างประเทศของบริษัทในขณะนี้ ได้เริ่มกลับเข้าไปลงทุนในพันธบัตรรัฐบาลเกาหลีใต้อีกครั้ง เนื่องจากมีอัตราผลตอบแทนอยู่ในระดับที่น่าสนใจ ซึ่งเป็นผลมาจากความต้องการถือครองเงินสกุลเหรียญสหรัฐของประเทศเกาหลีใต้เพิ่มขึ้น จนทำให้เกิดการขาดสภาพคล่องและส่งผลให้อัตราผลตอบแทนของพันธบัตรเกาหลีใต้ เมื่อแปลงมาเป็นสกุลเงินเหรียญสหรัฐแล้วทำให้ผลตอบแทนที่สูงขึ้น
ทั้งนี้ ล่าสุดบริษัทประสบความสำเร็จจากการเสนอขาย กองทุนเปิดไทยพาณิชย์ฟอร์เรน โนท 1Y45 ที่ลงทุนในพันธบัตรเกาหลีใต้ อายุ 1 ปี ซึ่งสามารถปิดขายได้ก่อนกำหนด
นางโชติกา กล่าวว่า บริษัทจึงเตรียมออกกองทุนเปิดไทยพาณิชย์ฟอร์เรน โนท 1Y46 (SCB Foreign Note 1Y46 Open End Fund) มูลค่า 750 ล้านบาท อายุ 1 ปี มีนโยบายลงทุนในพันธบัตรเกาหลีใต้ 99% อันดับความน่าเชื่อถือ A+ (ฟิทช์) 
สำหรับที่เหลือลงทุนในเงินฝากธนาคารไทยพาณิชย์ คาดผลตอบแทนประมาณ 4% ต่อปี ซึ่งอัตราผลตอบแทนของกองทุนดังกล่าว ได้ปิดความเสี่ยงจากอัตราแลกเปลี่ยนแล้ว กำหนดเงินลงทุนขั้นต่ำ 1 หมื่นบาท ระหว่างวันที่ 26-27 ก.ย.นี้
นอกจากนี้ บริษัทยังอยู่ระหว่างเสนอขายพร้อมกัน 2 กองทุน มูลค่ารวม 1.5 หมื่นล้านบาท ตั้งแต่ วันที่ 23-26 ก.ย. 2554 ประกอบด้วย กองทุนเปิดไทยพาณิชย์ตราสารหนี้ในประเทศ 3M14 (SCB Local Fixed Income 3M14) ) อายุ 3 เดือน คาดผลตอบแทนประมาณ 3.36% ต่อปี ลงทุนในพันธบัตรรัฐบาลไทย 56% ตั๋วแลกเงินธนาคารธนชาต ในสัดส่วน 22% ซึ่งมีอันดับความน่าเชื่อถือ F1+ (ฟิทช์) ไทย และเงินฝากธนาคารออมสิน 22% 
กองทุนเปิดไทยพาณิชย์ตราสารหนี้ 6M36 (SCB Fixed Income Fund 6M36) อายุ 6 เดือน คาดผลตอบแทนประมาณ 3.53% ต่อปี ลงทุนในพันธบัตรรัฐบาลไทย 55.50% เงินฝากธนาคาร Bank of China (BOC) สาขามาเก๊า 24.50% อันดับความน่าเชื่อถือ A2 (S&amp;P) และเงินฝากธนาคารออมสิน 20% อันดับความน่าเชื่อถือ F1+ (ฟิทช์) ไทย ซึ่งปิดความเสี่ยงจากอัตราแลกเปลี่ยนแล้ว 
นายสุธีร์ กิตติวรวงศ์ ผู้ช่วยกรรมการผู้จัดการ บลจ.ธนชาต กล่าวว่า บริษัทจะเสนอขายกองทุนเปิดธนชาตพันธบัตรรัฐคุ้มครองเงินต้น 3M/3 (TGOV3M3) อายุประมาณ 3 เดือน ผลตอบแทนประมาณ 3.25% ต่อปี 
กองทุนจะลงทุนในพันธบัตรภาครัฐประมาณ 99.80% และลงทุนในเงินฝากธนาคารพาณิชย์ประมาณ 0.20% โดยจะเปิดรับคำสั่งซื้อขาย ตั้งแต่วันที่ 23-30 ก.ย. 2554